ΕΓ/ΟΓ Aqua Blue

Το Ε/Γ–Ο/Γ Aqua Blue είναι συμβατικό επιβατηγό-οχηματαγωγό πλοίο της εταιρείας Seajets. Θεωρείται ένα από τα πλέον αναγνωρίσιμα πλοία του ελληνικού ακτοπλοϊκού στόλου, καθώς υπηρετεί σχεδόν τρεις δεκαετίες στις ελληνικές θάλασσες, μετά από εκτεταμένη ανακαίνιση.

 Ιστορία 
Το πλοίο ναυπηγήθηκε το 1975 στα ναυπηγεία «Kanda Zosencho Dockyards» στη Χιροσίμα της Ιαπωνίας με το αρχικό όνομα «Green Arch». Το 1982 πωλείται στην Kurushima Dock KK ως Okudogo No 8. Το 1991 ήρθε στην Ελλάδα για λογαριασμό της ΑΝΕΚ με το όνομα «Κύδων». Αρχικά δρομολογήθηκε στη γραμμή Πάτρα-Ηγουμενίτσα-Κέρκυρα-Τεργέστη. Το 1995 μετονομάστηκε σε «Τάλως», μετά από μεγάλη ανακατασκευή με σκοπό τη μετατροπή του σε σύγχρονο 5άστερο cruise-ferry για τις γραμμές της Αδριατικής και κυρίως της Βενετίας παραμένοντας με τα ίδια δρομολόγια. Το 1999 πέρασε στη ΛΑΝΕ και μετονομάστηκε σε «Ιεράπετρα Λ». Με βάση τον Πειραιά εξυπηρετούσε τις γραμμές Αγίου Νικολάου–Σητείας–Κάσου–Καρπάθου–Ρόδου. Το 2005 υπήρξε ατύχημα και το πλοίο προσάραξε στην Ρόδο αλλά οι επιβάτες και τα οχήματα τους μεταφέρθηκαν με ασφάλεια με το πλοίο Βιτσέντζος Κορνάρος της ίδιας εταιρίας. Από το 2007, όσο έμεινε στην ΛΑΝΕ, εξυπηρετούσε την γραμμή Πειραιάς-Χανία/Ρέθυμνο. Το 2009 επέστρεψε στα σινιάλα της ΑΝΕΚ με το ίδιο όνομα, εξυπηρετώντας γραμμές στο Αιγαίο, Ικαρία, Σάμο και άγονες διαδρομές, χάρη στη σημαντική του χωρητικότητα. Το πλοίο υπέστη τραγικό συμβάν, περίπου στα μέσα του 2014. Καθώς έπλεε ανοιχτά της Ιταλίας ξεσπάει φωτιά στο μηχανοστάσιο του. Ευτυχώς η φωτιά σβήστηκε αφού κατάφερε να γυρίσει στο Μπρίντιζι με όση ταχύτητα μπορούσε. Αφού σβήστηκε η φωτιά, γύρισε στην Ελλάδα και παροπλίστηκε στον Νέο Μώλο Δραπετσώνας. Το 2016, η ΑΝΕΚ είχε σκοπό να το στείλει για διάλυση, όμως το 2017 εντάχθηκε στο στόλο της Seajets και μετονομάστηκε σε «Κιάρα». Μετά από εκτεταμένες εργασίες ανακαίνισης και ανακατασκευής, το 2018 πήρε το όνομα «Aqua Blue».

 Δρομολόγια 
Το καλοκαίρι του 2018 άρχισε να δρομολογείται στη γραμμή:  Θεσσαλονίκη – Σκιάθος – Άνδρος – Σύρος – Τήνος – Μύκονος – Νάξος – Σαντορίνη – Ηράκλειο.  Τον καλοκαίρι του 2019 εξυπηρετούσε τη γραμμή:  Ραφήνα – Άνδρος – Τήνος – Μύκονος, με επέκταση δυο φορές την εβδομάδα προς Ικαρία και Σάμο. 

 Εσωτερικοί χώροι 
Οι εσωτερικοί και εξωτερικοί χώροι του πλοίου είναι πλήρως ανακαινισμένοι και κατανεμημένοι σε τρία deck:

 Deck 6: Reception, αίθουσες αεροπορικών θέσεων «Ποσειδών» και «Αφροδίτη», καμπίνες.
 Deck 7: Μεγάλο σαλόνι «Main» με bar, self-service (180 άτομα) και αίθουσα «Club», καθώς και καμπίνες.
 Deck 8: Discotheque με bar, σαλόνι «Aqua», ανοιχτό κατάστρωμα, καμπίνες.

Συνολικά διαθέτει 115 καμπίνες (370 κλίνες), 2 καμπίνες ΑΜΕΑ και 9 πλωριές lux καμπίνες υψηλής άνεσης.

 Τεχνικά χαρακτηριστικά 

 Μήκος: 137 μ. – Πλάτος: 22 μ. – Βύθισμα: 5,81 μ.
 Κύριες μηχανές: 2 × Pielstick 16PC2-5V (10.400 bhp)
 Ηλεκτρομηχανές: 3 × Daihatsu
 Bow thruster: 680 kW
 Χωρητικότητα: 1.300 επιβάτες, 400 οχήματα
 Υπηρεσιακή ταχύτητα: ~18-23 κόμβοι

 Γέφυρα και μηχανοστάσιο 
Η γέφυρα διατηρεί τον κλασικό γιαπωνέζικο ημικυκλικό σχεδιασμό με φυστικί απαλό χρωματισμό. Χαρακτηριστικά είναι το διπλό μεταλλικό τιμόνι και ο τηλέγραφος, στοιχεία της ιαπωνικής ναυπηγικής σχολής των δεκαετιών ’70.  Στο μηχανοστάσιο βρίσκονται οι δύο κύριες μηχανές και οι τρεις ηλεκτρομηχανές, σε εξαιρετική κατάσταση και καθαριότητα.

 Σημερινή κατάσταση 
Το Aqua Blue παραμένει σε ενεργό υπηρεσία με τα σινιάλα της Seajets, εξυπηρετώντας γραμμές στο Αιγαίο και Βόρειο Αιγαίο.

 Βιβλιογραφία – Πηγές 

 «Aqua Blue – SeaJets Ferries», DirectFerries. 
 «Aqua Blue», GreekPassengerShips. 
 «Aqua Blue – Info & Photos», FerriesInGreece. 

 Δείτε επίσης 

 Seajets
 ΑΝΕΚ Lines
 ΛΑΝΕ